EELNÕU

|  |  |
| --- | --- |
| **O T S U S** |  |
|  | |
| Kadrina | 20. detsember 2023 nr |
|  |  |
|  | |
| **Arvamuse andmine Uku uuringuruumi uuringuloa taotluse kohta** | |  |
|  | |
| Maapõueseaduse § 27 lõike 7 kohaselt edastas Keskkonnaamet 15.11.2023 kirjaga nr DM-126217-6 „Arvamuse küsimine Uku uuringuruumi uuringuloa taotluse kohta“ (registreeritud Kadrina Vallavalituse dokumendiregistris 15.11.2023 nr all 6-3/502/2023) Kadrina Vallavalitsusele OÜ Merko Kaevandused poolt esitatud geoloogilise uuringuloa (edaspidi **uuringuluba**) taotlusmaterjalid tutvumiseks ja arvamuse andmiseks.  OÜ Merko Kaevandused (registrikood 14872152, aadress Järvevana tee 9g, Kesklinna linnaosa, Tallinn, Harju maakond, 11314) on esitanud Keskkonnaametile taotluse nr T-L.MU/1021177 geoloogilise uuringu loa saamiseks Uku uuringuruumis (registreeritud keskkonnaotsuste infosüsteemis KOTKAS 23.10.2023 dokumendina nr DM-126217-1, parandatud taotlus 31.10.2023 dokumendina nr DM-126217-3). | |

OÜ Merko Kaevandused taotleb geoloogilise uuringu luba Kadrina vallas Uku uuringuruumis Loobu metskond 105 katastriüksusel (katastritunnus 27301:001:0132, maa sihtotstarve 100% maatulundusmaa, pindalaga 84,06 ha). Uuringuruumi ja selle teenindusala pindala on 23,18 ha. Antud katastriüksuse riigivara valitseja on Kliimaministeerium ning riigivara volitatud asutus Riigimetsa Majandamise Keskus.

Taotluse kohaselt on Uku uuringuruumi geoloogilise uuringu eesmärk välja selgitada uuringuruumi geoloogiline ehitus, kruusa ja liiva kasuliku kihi paksus, maavara levik ja kvaliteet ning kaevandamistingimused, mis võimaldaksid hinnata maavara aktiivse tarbevaruna, hilisema sooviga taotleda alale kaevandamisluba.

Uuringu käigus planeeritakse rajada kuni 18 uuringukaeveõõnt ja kuni 18 uuringupuurauku maksimaalse uurimissügavusega 20 m. Kogu kasuliku kihi ulatuses võetakse proovid litoloogiliste erimite kaupa laboratoorseteks määranguteks. Vee ilmnemisel mõõdetakse uuringupunktides veetase.

Taotletava Uku uuringuruumi maapinna reljeef on ebatasane jäädes kõrgusvahemikku ~ 85,0-98,0 m abs kõrgusele. Uuringuruum on osaliselt kaetud metsaga. Geoloogilise uuringu käigus võib olla vajalik teostada raiet piiratud ulatuses, eelkõige seoses masinate liikumisega metsaga kaetud alal. Kõik uuringualal tehtav raietegevus kooskõlastatakse maaomanikuga. Uuringukaeveõõnte asukohtade määramisel võeti arvesse metsa paiknemist alal ja valiti asukohad kus raie tegevus oleks minimaalne. Uuringu käigus korrigeeritakse vajadusel uuringupunktide asukohti, et metsa raie oleks minimaalne.

Uuringuala kohta koostatakse instrumentaalmõõdistamise alusel topograafiline plaan. Kameraaltööde käigus analüüsitakse saadud andmestikku (sh laboritulemused) ja koostatakse aruanne varu arvele võtmiseks maavarade registris.

Taotletava uuringuruumi läheduses (~ 3,6 km) asuvas Soomukse II karjääris (maavarade registri registrikaardi nr 362) on arvele võetud täitekruus, ehituskruus, täiteliiv ja ehitusliiv. Taotletavast uuringuruumist ~ 900 m kaugusel asub geoloogiliselt uuritud ja riiklikus registris arvele võetud Uku liivamaardla (maavarade registri registrikaardi nr 954) ehitusliiva aktiivse tarbevaru 1 ja 2 plokk.

Geoloogilise uuringuloa seletuskirjas (edaspidi **seletuskirjas**) on välja toodud, et Uku uuringuruumis oletatav materjal täiendaks liiva ja kruusa varustuskindlust Lääne-Virumaal ja Harjumaal. Maavara plaanitakse kasutada vastavalt kvaliteedile teede- ja üldehituses. Tegelik materjali kogus, kasutustingimused ja põhjavee tase selguvad alles uuringu käigus. Uuringuloa kehtivusajaks taotletakse kolm aastat.

Taotletava uuringuruumi teenindusala lääneservast ~ 700 m kaugusel Ohepalu looduskaitseala (Eesti looduse infosüsteemi kood KLO1000230) ja ~ 7,0 km kaugusel asub Lahemaa rahvuspark (Eesti looduse infosüsteemi kood KLO1000511). Taotletava uuringuruumi teenindusala loodeservast ~ 850 m kaugusel asub vääriselupaik VEP nr. VEP107192 (Eesti looduse infosüsteemi kood VEP107192) ja ~ 950 m kaugusel asub vääriselupaik VEP nr. VEP107191 (Eesti looduse infosüsteemi kood VEP107191).

Taotletava uuringuruumi teenindusalast ~ 500 m kaugusel ida suunda jääb Loobu jõgi (keskkonnaregistri kood VEE1077900, veekaitsevöönd 10 m ja kalda piiranguvöönd 100 m).

Taotletava uuringuruumi teenindusalast ~ 700 m kaugusele lääne suunda, Ukunurga kinnistule (katastritunnus 27301:001:1381) jääb puurkaev (tunnus PRK0055121), ~ 1000 m kaugusele kagu suunda, Tamme kinnistule (katastritunnus 27302:001:0571) jääb puurkaev (tunnus PRK0002576), ja ~ 900 m kaugusele põhja suunda, Ees-Roosi kinnistule (katastritunnus 27302:001:0427) jäävad puurkaevud (tunnused PRK0065980; PRK0065850; PRK0065849).

Lähim majapidamine jääb uuringuruumist loode suunda linnulennult ~ 180 m kaugusele Oja kinnistule (katastritunnus 27301:001:0067). ~ 400 m kaugusele läände jääb Kelle (katastritunnus 27301:001:1360). ~ 550 m kaugusele läände jääb Ukunurga (katastritunnus 27301:001:1381). ~ 600 m kaugusele lõuna jääb Kanguri (katastritunnus 27302:001:1141). ~ 750 m kaugusele edelasse jääb Sepavälja (katastritunnus 27302:001:0111). ~ 450 m kaugusele kirdesse jääb Metsaääre (katastritunnus 27302:001:0079). ~ 650 m kaugusele kirdesse jääb Uku ja Taavi majapidamised (katastritunnus 27302:001:0021 ja27302:001:0740). Lähim tihedamalt asustatud piirkond on Ama küla, mis jääb uuringuruumist linnulennult ligikaudu 1,7 km kaugusele kirde suunda.

Taotletava uuringuruumi teenindusalast ~ 80 m kaugusel lääne suunda jääb Elektrimaakaabelliin (alla 1 kV) AHXAMK-W.3x120+35Cu 24kV ELIIN (tunnus 454697194). ~ 80 m kaugusel loode nurgast asub elektriõhuliin (alla 1 kV) AMKA.3x50+70 (tunnus 345870666) ja ~ 80 m kaugusel kagu nurgast asub elektriõhuliin (alla 1 kV) AMKA.3x50+70 (tunnus 215119740). ~ 80 m kaugusel kagu nurgast asub Ukunurga:(Tapa) alajaam ja jaotusseade (tunnus 215044879).

Taotletava uuringuruumi teenindusala läbivad metsateed Jõeääre tee (nr 2730519) ja Mägede tee (nr 2730520). Seletuskirjas on kirjeldatud, et geoloogilise uuringu läbiviimiseks vaja minevate masinate liikumine uuringualale toimub pinnasetee Mägede ja Jõeääre tee (teed nr 2730519 ja 730520) kaudu.

Võimaliku tulevase kaevandamisloa taotlemisel toimuks karjääri teenindamine seletuskirja järgi Mägede ja Jõeääre tee (teed nr 2730519 ja 730520) kaudu. Võimaliku tulevase kaevandamisloa taotlemisel jääks kasutatavaks ka pinnastee Jõeääre tee (tee nr 730520), mis läbib planeeritavat uuringuala.

Olles tutvunud Uku uuringuruumi uuringuloa taotluse materjalidega, juhib Kadrina vallavolikogu tähelepanu alljärgnevale:

1. Taotletav uuringu ala jääb täielikult nõrgalt kaitstud põhjaveega alale, mille lähedusse jäävad ka kaitsmata põhjaveega alad.

Uuringu alast põhja suunda jäävad Uku kurisu karstiaugud, mis asuvad uuringualast põhja suunas ~340 m ja ~590 m kaugusel. Kaitsmata põhjaveega ala jääb uuringu alast põhja suunas vaid ~130 m. Uuringualast lõuna-edela suunas ~420 m kaugusele jääb Kõrveküla kurisude vööndi karstiväli oma kümne karstiauguga, mis asub samuti kaitsmata põhjaveega alal.

Kuna uuringute järgselt plaanib OÜ Merko Kaevandused taotleda maavara kaevandusluba, siis kaevetööde käigus eemaldatakse veekihi pealt survet hoidev katend ja maavara, mis mõjutab lähedalasuvate majapidamiste joogivee taset. Seletuskirjas toodi välja mõned lähemalasuvad puurkaevud, kuid võib eeldada, et ülejäänud majapidamiste juues asuvad salvkaevud. Viimased aga toituvadki just pinnalähedaste kihtide veest, mistõttu võib eelpool toodust lähtuvalt pidada neid muutustele eriti tundlikeks ja veetase võib maavara kaevandamisega seotud tööde ajal või selle järgselt oluliselt langeda.

2. Taotletav uuringu ala jääb Kadrina valla üldplaneeringu, samuti maakonnaplaneeringu järgi täielikult Hõbeda-Vohnja-Kallukse-Uku-Viitna II klassi väärtusliku maastiku alale ja rohevõrgustiku alale. Samuti piirneb taotletava uuringu alaga üldplaneeringus käsitletud Arbavere-Uku „ilus teelõik“ 24 Tapa-Loobu teel.

Kadrina valla üldplaneeringu punkt 5.10.3. sätestab, et väärtuslike maastike säilitamiseks tuleb säilitada maastikumuster (traditsioonilised maastikuelemendid, struktuurid ja maakasutus); poollooduslikud kooslused (eriti unikaalsed karsti luhad); välja selgitada alal asuvad pärandkultuuri objektid (kiviaiad, maalinnad, varjupaigad, matusepaigad, lubjaaugud, põlised teekohad, taluasemed, kivimurrud) veel enne, kui kavandatakse raadamist või maastiku väärtusi oluliselt ohustada võivat tegevust.

Sama punkti all tuuakse välja, et Hõbeda-Vohnja-Kallukse-Uku-Viitna väärtusliku maastiku alal tuleb vältida lageraiet Tapa-Loobu maantee ääres; eksponeerida loodusmaastikku (oose, mõhnastikke, luhtasid, Loobu jõe orgu, rändrahne). Ilusate teelõikude säilitamiseks tuleb korrastada ja hooldada teeäärset maastikku nii, et ala väärtus säiliks, avada vaateid.

Kuna uuringute järgselt plaanib OÜ Merko Kaevandused taotleda maavara kaevandusluba, siis kaevandustööde läbiviimiseks tuleb esmalt eemaldada maardla ja selle teenindusmaa piires alal kasvav mets. Taotletav uuringu ala paikneb teekaitsevööndi vahetus läheduses ning jääb Ohepalu looduskaitseala ja Viitna maastikukaitseala vahele. Selle pinnavormi muutmine uuringute järgselt planeeritava maavara kaevandamise käigus toob kaasa olulise muutuse väärtusliku maastiku väljanägemise osas ja kaob eeldatavalt kavandatava maardla ja selle teenindusmaa osas ilusa teelõigu väärtus.

3. Seletuskirjas on välja toodud, et taotletavast uuringualast põhja poole ~3,6 km kaugusele jääb Soomukse II karjäär oma liiva ja kruusa varudega. Kadrina vallavolikogu toob liisaks eeltoodule välja, et äsja novembri lõpus 2023 sai taotletavast uuringualast kolme kilomeetri kaugusele jääv Soomukse III liivakarjäär maavara kaevandamise keskkonnaloa nr KL-516412 (12 plokk – täiteliiva tarbevaru 201 tuh m3; 13 plokk – täiteliiva tarbevaru 578 tuh m3).

Sellest tulenevalt on lisaks eelnevalt piirkonnas asuvatele maardlatele Lääne-Virumaa liivaga varustatuse kindlustatus veelgi tõusnud ning ei saaks olla probleeme piirkonnas liivaga varustatusega.

4. Kadrina Vallavalitsusele esitati Kadrina valla elanike poolt (Sven Kunsing ja Triin Kunsing) 21.10.2021 ettepanek kohaliku omavalitsuse tasandil kaitstava loodusobjekti moodustamiseks, mida loomise järgselt nimetatakse Uku mõhnastiku kaitsealaks (edaspidi **loodav kaitseala**). Taotletav uuringuala jääb loodava kaitseala territooriumile.

Kadrina Vallavalitsus tellis ekspertiisi, et kohaliku kaitse alla võtta Uku, Viitna, Jürimõisa ja Arbavere külades asuv roheala, et kaitsta sealseid väärtuslikke pinnavorme ja maastikku. Väärtuslikuks maastikuks on terviklik Viitna-Ohepalu oosistik ja täpsemalt selle keskosas asuv Uku mõhnastik, mis lisaks paljudele väärtuslikele looduskooslustele, pinnavormidele ja kaitsealustele liikidele kannab ka rikkalikku kultuuriloolist pärandit ja looduslikke pühapaiku.

2022. aastal valmis „Kohaliku omavalitsuse tasandil kaitstava Uku loodusobjekti kaitse alla võtmise ettepaneku põhjendatuse ekspertiis“ (Lauri Klein, OÜ Tirts&Tigu)[[1]](#footnote-1), mis on avalikustatud Kadrina valla kodulehel. Eksperdi hinnangul on ala kaitse alla võtmine kohalike väärtuste kaitsmiseks vajalik ja otstarbekas.

Loodavat kaitseala on käsitletud 01.11.2023 vastu võetud „Kadrina valla arengukava aastateks 2023-2035“ ja koostamisel olevas Kadrina valla üldplaneeringus.

Kadrina Vallavalitsusel on kavas 20.detsembril 2023 toimuval vallavolikogu istungil võtta vastu Uku mõhnastiku kaitse alla võtmise menetluse algatamise otsus.

Kadrina vallavolikogu rõhutab veelkord, et:

Uku liivamaardla uuringuala paikneb hästi liigestatud reljeefiga Ohepalu-Viitna oosistikul. Taotletav uuringuala asub täielikult nõrgalt kaitstud põhjavee alaga.

Maavarade geoloogiline uuring teostatakse eesmärgiga tulevikus taotleda alale maavara kaevandamise luba, mida on oma taotlusmaterjalides väljendanud ka OÜ Merko Kaevandused. Kadrina vallavolikogu on seisukohal, et eelpooltoodud asjaoludest tulenevalt on ebatõenäoline, et Uku geoloogilise uuringu eesmärgiks seatud kaevandamine osutub võimalikuks.

Riigikohus on leidnud asjas 3-3-1-37-15, et ebatõenäosus, et kaevandamine tulevikus võimalikuks osutub, on kaalutlus, mida tuleb uuringuloa kooskõlastamisel arvestada (vt lahendi p 14). Praegusel juhul muudab kaevandamise võimalikkuse ebatõenäoliseks asjaolu, et uuringuala asub maakonnaplaneeringu ja üldplaneeringu kohaselt rohevõrgustiku alal ning väärtusliku maastiku alal, samuti nõrgalt kaitstud põhjavee alal, mistõttu kaevandamistegevus mõjutaks eeldatavasti kohalike elanike elukvaliteeti ja kinnisvara väärtust. Samuti mõjuks kaevandustegevus negatiivselt piirkonna loodusväärtuste ja -objektide säilimisele, mille kaitsmine on ette nähtud kehtivas üldplaneeringus ja mille kaitseks on kavas luua kohalik kaitseala.

Eeltoodust tulenevalt ning võttes aluseks maapõueseaduse § 27 lõike 7, § 13, § 35 lg 1, § 35 lg 2 p 2, Kadrina Vallavolikogu

**o t s u s t a b:**

1. Mitte nõustuda OÜ Merko Kaevandused poolt esitatud Uku uuringuruumi uuringuloa taotlusega uuringuloa saamiseks kuna käesolevas otsuses toodud asjaoludest tulenevalt on kaevandustegevusega kaasnevad negatiivsed mõjud piirkonnale liialt suured ja on ebatõenäoline, et Uku geoloogilise uuringute eesmärgiks seatud kaevandamine osutub võimalikuks.

2. Otsus jõustub teatavakstegemisest.

Isikul, kelle õigusi otsusega või haldusmenetluse käigus rikuti, on õigus esitada kaebus Tartu Halduskohtule haldusmenetluse seadustikus sätestatud korras ja tingimustel.

|  |  |
| --- | --- |
| (allkirjastatud digitaalselt) |  |
| Madis Viise |  |
| vallavolikogu esimees |  |

**Seletuskiri otsuse eelnõu „Arvamuse andmine Uku uuringuruumi uuringuloa taotluse kohta“**

Õiguslik alus:

Veeseadus

§ 26¹³ lõige 3 punkt 1 selgitab, et kaitsmata põhjaveega alaks loetakse karstialad ja alvarid ning ala, kus põhjaveekihil lasub kuni kahe meetri paksune moreenikiht või kuni 20 meetri paksune liiva- või kruusakiht.

§ 26¹³ lõige 3 punkt 2 toob välja, et nõrgalt kaitstud põhjaveega alaks loetakse ala, kus põhjaveekihil lasub 2–10 meetri paksune moreenikiht või kuni kahe meetri paksune savi- või liivsavikiht või 20–40 meetri paksune liiva- või kruusakiht.

Maapõueseadus

§ 4 lg 2 – maavara geoloogiline uuring on maavara arvele võtmise ja kaevandamise eesmärgil tehtav geoloogiline töö.

§ 13. Keskkonnahäiringute vähendamise põhimõte

Maapõue kasutamist suunavas tegevuses juhinduvad haldusorganid põhimõttest, et maapõue kasutamisest põhjustatud keskkonnahäiringuid tuleb võimalikult suures ulatuses vähendada, pöörates erilist tähelepanu sellistele keskkonnahäiringutele, mis mõjutavad vett, õhku, pinnast, kaitstavaid loodusobjekte ning isikute õigust tervise- ja heaoluvajadustele vastavale keskkonnale.

§ 27 lg 7 – loa andja saadab uuringuloa taotluse arvamuse saamiseks taotletava uuringuruumi asukoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates.

§ 35 lg 1 – üldgeoloogilise uurimistöö loa või uuringuloa andmisest keeldutakse, kui esineb vähemalt üks järgmistest alustest:

11) tööd taotletava üldgeoloogilise uurimistöö loa või uuringuloa alusel võivad oluliselt ebasoodsalt mõjutada kaitstavat loodusobjekti ja seda ebasoodsat mõju ei saa muul viisil vältida kui loa andmisest keeldumisega.

§ 35 lg 2 p 2 – taotletava üldgeoloogilise uurimistöö loa või uuringuloa alusel tehtavad tööd võivad oluliselt ebasoodsalt mõjutada loodusobjekti, mille kaitse alla võtmise menetlus on looduskaitseseaduse § 9 lõike 1 kohaselt algatatud, ja seda ebasoodsat mõju ei saa muul viisil vältida kui loa andmisest keeldumisega;

Looduskaitseseadus

§ 9 lg 2 – loodusobjekti kohaliku kaitse alla võtmise menetluse algatab ja viib läbi kohalik omavalitsus.

Kadrina valla üldplaneering

5.10.3. toob välja, et väärtuslikud maastikud on maakonna kõige väärtuslikumad alad, mis jagunevad kolme erinevasse klassi:

a) I klassi alad–kõige väärtuslikumad, riikliku tähtsusega alad;

b) II klassi alad–väga väärtuslikud, maakondliku tähtsusega alad;

c) III klassi alad–väärtuslikud, kohaliku tähtsusega alad.

Lähtudes „Üleriigilisest planeeringust Eesti 2010“ (2000) ja Lääne-Virumaa maakondlikust teemaplaneeringust „Asustust ja maakasutust suunavad keskkonnatingimused“ järgselt on Kadrina vallas II klassi väärtuslike maastike loendis välja toodud Hõbeda-Vohnja-Kallukse-Uku-Viitna ala.

Eelnõu koostaja

Pamela Talzi

keskkonnaspetsialist

1. <https://www.kadrina.ee/uku-mohnastiku-kaitseala> [↑](#footnote-ref-1)